Jesús Jericó pꞌuurude panakꞌãri,
nipaji calle jãde.
Mama bapachi eperã pꞌaratꞌara bɨ,
tꞌɨ̃jarapatapꞌedaa Zaqueo.
Mãgɨ́ Cesar–itꞌee impuesto pꞌepataarã poro waibɨa paji.
Ma eperãpa Jesús kꞌawa kꞌinia baji.
Mamĩda pꞌoyaa unukꞌaa paji,
eperãarã audú chokꞌara nipadapꞌedaa perã iru ome.
Ma awara ichi audú jepꞌeda baji.
Mapa Jesús naa pꞌiraji mãikꞌaapa ɨtꞌɨ́ padachi pakꞌuru o bi ikꞌaawa badade Jesús wãyaaitꞌeemãi.
Mãpai Jesús Zaqueo badamãi wãyaa wãkꞌãri,
ɨtꞌaa akꞌɨji mãikꞌaapa mãgaji:
—Zaqueo,
isapai ɨrabáiji jãmãikꞌaapa,
idi mɨ pɨ tede beeitꞌee perã.
Aramãgá Zaqueo ɨrabaidachi mãikꞌaapa tꞌãri o–ĩa Jesús ateeji ichi temaa.
Mãga unudakꞌãri,
arii pꞌanadapꞌedaarã jõmaarãpa ikꞌachia pedee pꞌaneejida Jesús ãpɨte,
iru wãda perã pꞌekꞌau kꞌachia ooyaa bɨda apata tede.
Tꞌẽepai teeda pꞌanadakꞌãri,
Zaqueo bainɨ̃ beeji mãikꞌaapa mãgaji:
—Tachi Waibɨa,
mɨa netꞌaa pꞌe iru bɨdepema esa–aukꞌa chupɨria beerãmaa teeitꞌeeda aji.
Ichiaba chĩara pꞌaratꞌa chɨadoo pɨrã,
ma chɨada aba chaachaa pari kꞌĩmari teeitꞌeeda aji.
Mãpai Jesupa mãgaji:
—Idi Tachi Akꞌõrepa na te chipari kꞌaripa ataji iru o kꞌachiade wãdadeepa,
aukꞌa Tachi Akꞌõrede ijãapari perã,
ichi chonaarãwedapema akꞌõchona Abrahampa ijãadakꞌa.
Ma–itꞌeepɨ mɨ,
chi Eperã Akꞌõre Truadepema cheji;
atua beerã jɨrɨitꞌee mãikꞌaapa o kꞌachiadeepa kꞌaripa ataitꞌee.